எர்பியம்(III) கார்பனேட்டு

எர்பியம்(III) கார்பனேட்டு (Erbium(III) carbonate) என்பது Er2(CO3)3 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும்.

தயாரிப்பு
எர்பியம்(III) ஆக்சைடும் முக்குளோரோ அசிட்டிக் அமிலமும் வினைபுரிவதன் மூலம் உருவாகும் எர்பியம்(III) முக்குளோரோ அசிட்டேட்டை வெப்பச் சிதைவுக்கு உட்படுத்தி எர்பியம் கார்பனேட்டை உருவாக்க முடியும்.

Er2O3 + 6 CCl3CO2H -> 2 Er(CCl3CO2)3 + 3 H2O
2 Er(CCl3CO2)3 -> Er2(CO3)3 + உடன் விளைபொருள்கள்

பண்புகள்
எர்பியம் கார்பனேட்டை சூடாக்கும் போது வெப்பத்தில் சிதைவடைந்து எர்பியம்(III) ஆக்சைடாக மாறுகிறது.

Er2(CO3)3 → Er2O3 + 3 CO2

எர்பியம் கார்பனேட்டைத் தேர்ந்தெடுத்து சராசரியாக 36 நானோமீட்டர் அளவுள்ள துகள்களாக வீழ்படிவாக்க முடியும் என்பதால், எர்பியம் ஆக்சைடின் நானோ துகள்களை உருவாக்க இதைப் பயன்படுத்தலாம். 10 நானோமீட்டர் முதல் 20 நானோமீட்டர் வரையிலான சிறிய அளவுகளும் உருவாக்கப்பட்டதாகப் பதிவாகியுள்ளன. 

எர்பியம்(III) கார்பனேட்டு தண்ணீரில் குறைந்த கரைதிறனைக் கொண்டுள்ளது, ஆனால் பெர்குளோரிக் அமிலம் போன்ற அமிலங்களில் கரைகிறது.

இது மூன்று கார்பனேட்டு அயனிகளை இழப்பதன் மூலம் இடுக்கி இணைப்பு மூலம்  தெனாயில்டிரைபுளோரோ அசிட்டோனுடன் வினைபுரிகிறது.

மேற்கோள்கள் 

பகுப்பு:எர்பியம் சேர்மங்கள்
பகுப்பு:கார்பனேட்டுகள்